無罪言
作者：趙汝績
朝代：宋

paragraphs: 哀哀民何辜，遭此凶歉厄。
初聞數米炊，次復併日食。
草根掘欲盡，木皮屑不給。
疲老就枯僵，少壯作捐瘠。
千百存什一，烏喙仍菜色。
朝憂夕恐懼，不得見新麥。
城市逐末徒，奔走困貴糴。
剝牀遂及膚，近半死於疫。
吾皇素仁惠，一念軫饑溺。
發粟通有無，寬逋已徵索。
郡縣乏宣化，鞭扑庭下赤。
貪官猴而冠，健吏虎而翼。
天災偶參會，人意莫致詰。
淮楚困烽塵，荆蜀斃鋒鏑。
湘潭煩調戍，洪贛事供億。
昔聞惟內地，可以稱樂國。
豈料一年饑，狼狽如此極。
公卿飽輿臺，王侯羅第宅。
私財足苞苴，公帑罄符籍。
匪難活民命，何以壽國脈。
子牟心徒勞，之武壯自惜。
安得扣九關，玉階面咫尺。
天地本至仁，君臣願一德。
賢人斯在位，能者各效職。
太守務循良，監司去姑息。
智則謀朝野，勇則衛疆埸。
自然風雨時，自然稼穡植。
自然至龢生，自然元氣實。
何憂乎驩兜，何畏乎强敵。
勿罪狂斐言，斯言定金石。